《合纸屏为小阁画卧袁访戴其上名之曰听雪各与》
宋代·方岳

空山十日雪塞门，天荒地老无行人。
芦花败絮不堪着，山石夜裂苍皮皴。
奇寒中人僵赑屃，樵汲路迷瓶粟既。
驾风万鹤危欲仙，此腹久无烟火气。
家家暖入红麒麟，谁肯问讯推柴荆。
洛阳令亦可人者，惜哉史不书其名。
此公要亦非知我，志士从前例寒饿。
倘令开口向凡儿，宁忍春雷曲肱卧。
飕飕飗飗风落木，淅淅沥沥声撼竹。
乾坤不夜起开关，一港玻璃四山玉。
我所思兮渺中洲，幽怀欲写谁与酬。
世间余子不足语，乘兴径上渔翁舟。
未到山阴竟回棹，歘去骤来何草草。
神交如必面相朋，逸韵高情一如扫。
宁可一生无此人，不可一日无此君。
襟期何必戴安道，玉立寒青自不群。

作者简介：方岳(1199～1262),南宋诗人、词人。字巨山，号秋崖。祁门（今属安徽）人。绍定五年(1232)进士，授淮东安抚司□官。淳□中，以工部郎官充任赵葵淮南幕中参议官。后调知南康军。后因触犯湖广总领贾似道，被移治邵武军。后知袁州，因得罪权贵丁大全，被弹劾罢官。后复被起用知抚州，又因与贾似道的旧嫌而取消任命。